A BIZOTTSÁG HATÁROZATA
2006. december 18.
egyes mezőgazdasági növényfajok vetőmagjainak forgalmazása tekintetében Románia számára a 2002/53/EK tanácsi irányelv egyes rendelkezései alkalmazása elhalasztásának engedélyezéséről
(az értesítés a C(2006) 3345. számú dokumentummal történt)
(EGT vonatkozású szöveg)
(2007/69/EK)
AZ EURÓPAI KÖZÖSSÉGEK BIZOTTSÁGA,
tekintettel Bulgária és Románia csatlakozási szerződésére és különösen annak 4. cikke (3) bekezdésére,
tekintettel Bulgária és Románia csatlakozási okmányára és különösen annak 42. cikkére,
mivel:
(1)
A csatlakozási okmány 42. cikkének megfelelően a Bizottság átmeneti intézkedéseket fogadhat el, amennyiben ezen átmeneti intézkedések szükségesek Bulgáriában és Romániában a meglévő rendszerekről a közösségi állat-egészségügyi és növény-egészségügyi szabályok alkalmazásából származó rendszerre történő áttérés elősegítéséhez. E szabályok magukban foglalják a vetőmagok forgalmazására vonatkozó szabályokat.
(2)
A mezőgazdasági növényfajok közös fajtajegyzékéről szóló, 2002. június 13-i 2002/53/EK tanácsi irányelv (1) előírja, hogy azon mezőgazdasági növényfajok vetőmagvai, amelyekre kiterjed a 2002/53/EK irányelv hatálya, annak 1. cikke (1) bekezdésében foglaltak szerint csak akkor hozhatók forgalomba, ha az említett irányelv 4. cikkének (1) bekezdése, 7. cikke és 11. cikke követelményei teljesülnek.
(3)
Bizonyos fajok vetőmagvainak forgalmazása tilos lesz Romániában, amennyiben az említett rendelkezésektől eltérést nem biztosítanak.
(4)
Annak érdekében, hogy Románia meghozhassa és végrehajthassa a kérdéses fajtáknak a közösségi rendszer alapelveivel összhangban történő elismerésének biztosításához szükséges intézkedéseket, lehetővé kell tenni számára a csatlakozás időpontját követő három éves időszakra a 2002/53/EK irányelv alkalmazásának elhalasztását a vonatkozó fajtajegyzékben felsorolt fajták vetőmagjainak területén történő forgalmazása tekintetében a fent említett irányelvben foglaltaktól eltérő alapelvekkel, valamint a 2006. szeptember 28-i hivatalos romániai kérelemben foglaltakkal összhangban.
(5)
Az e határozatban előírt intézkedések összhangban vannak a Mezőgazdasági, Kertészeti és Erdészeti Vetőmagok és Szaporítóanyagok Állandó Bizottságának véleményével,
ELFOGADTA EZT A HATÁROZATOT:
1. cikk
A 2002/53/EK irányelv 4. cikke (1) bekezdésében, 7. cikkében és 11. cikkében foglaltaktól eltérve Románia a csatlakozás időpontját követő 3 éves időszakra elhalaszthatja az említett irányelv alkalmazását az e határozat mellékletében szereplő fajtajegyzékben felsorolt fajták vetőmagjainak területén történő forgalmazása tekintetében.
Az említett időszak folyamán ezeket a vetőmagvakat kizárólag Románia területén szabad forgalmazni. Minden hatósági vagy egyéb címkének vagy okmánynak, amelyet e határozat rendelkezései szerint a vetőmagtételre rögzítenek, vagy amely azt kíséri, világosan jeleznie kell, hogy a vetőmagot kizárólag Románia területén történő forgalmazásra szánták.
2. cikk
Ez a határozat Bulgária és Románia csatlakozási szerződése hatályba lépésének feltételével és időpontjától alkalmazandó.
3. cikk
Ennek a határozatnak a tagállamok a címzettjei.
Kelt Brüsszelben, 2006 december 18-án.